Document ID: 32002R2150

32002R2150
L 332/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2150/2002 AL PARLAMENTULUI EUROPEAN ȘI AL CONSILIULUI
din 25 noiembrie 2002
referitor la statisticile privind deșeurile
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 285,
având în vedere propunerea Comisiei (1),
având în vedere avizul Comitetului Economic și Social (2),
hotărând în conformitate cu procedura prevăzută la articolul 251 din tratat (3),
întrucât:
(1)
Comunitatea solicită statistici comunitare periodice privind producerea și gestionarea deșeurilor provenite de la întreprinderi și gospodării, pentru a urmări punerea în aplicare a politicii privind deșeurile. Aceasta creează bazele pentru controlul respectării principiilor de maximizare a recuperării și a eliminării în condiții de siguranță. Cu toate acestea, sunt necesare în continuare instrumente statistice pentru a evalua respectarea principiului de prevenire a deșeurilor și pentru a stabili o legătură între datele privind producerea de deșeuri și inventarierea utilizării resurselor, la nivel global, național și regional.
(2)
Este necesar să se furnizeze definițiile deșeurilor și ale gestionării deșeurilor, în scopul de a obține rezultate statistice comparabile privind deșeurile.
(3)
Politica comunitară privind deșeurile a stabilit o listă a principiilor care trebuie respectate de unitățile producătoare de deșeuri și de sectorul de gestionare a deșeurilor. Aceasta necesită monitorizarea deșeurilor în diferite puncte ale lanțului deșeurilor și anume: în momentul producerii, colectării, recuperării și eliminării acestora.
(4)
Regulamentul (CE) nr. 322/97 al Consiliului din 17 februarie 1997 privind statisticile comunitare (4) constituie cadrul de referință pentru dispozițiile prezentului regulament.
(5)
Pentru a garanta rezultate comparabile, statisticile privind deșeurile ar trebui să fie elaborate în conformitate cu defalcarea precizată, într-un format adecvat și într-un termen stabilit de la sfârșitul anului de referință.
(6)
Având în vedere că obiectivul acțiunii preconizate, și anume stabilirea unui cadru pentru elaborarea de statistici comunitare privind producerea, recuperarea și eliminarea deșeurilor, nu poate fi îndeplinit suficient de bine de statele membre, datorită necesității de a furniza definiții ale deșeurilor și ale gestionării deșeurilor, astfel încât să se obțină statistici comparabile între statele membre, și, prin urmare, poate fi realizat mai bine la nivel comunitar, Comunitatea poate adopta măsuri în conformitate cu principiul subsidiarității stabilit la articolul 5 din Tratat. Conform principiului proporționalității, astfel cum a fost stabilit la articolul menționat, prezentul regulament nu poate depăși ceea ce este necesar pentru a atinge acest obiectiv.
(7)
Statele membre ar putea avea nevoie de o perioadă de tranziție pentru stabilirea propriilor statistici privind deșeurile pentru toate sau pentru unele dintre activitățile economice A, B și G-Q din NACE Rev. 1 instituită prin Regulamentul (CEE) nr. 3037/90 al Consiliului din 9 octombrie 1990 privind clasificarea statistică a activităților economice în Comunitatea Europeană (5) pentru care sistemul statistic național necesită adaptări majore.
(8)
Este necesar să se adopte măsurile necesare pentru punerea în aplicare a prezentului regulament în conformitate cu Decizia 1999/468/CE a Consiliului din 28 iunie 1999 de stabilire a procedurilor de exercitare a competențelor de executare conferite Comisiei (6).
(9)
Comitetul pentru programul statistic a fost consultat de Comisie,
ADOPTĂ PREZENTUL REGULAMENT:
Articolul 1
Obiectiv
(1) Obiectivul prezentului regulament este de a stabili un cadru în vederea elaborării unor statistici comunitare privind producerea, recuperarea și eliminarea deșeurilor.
(2) În domeniile lor respective de competență, statele membre și Comisia elaborează statistici comunitare privind producerea, recuperarea și eliminarea deșeurilor, cu excepția deșeurilor radioactive, care sunt deja reglementate de altă legislație.
(3) Statisticile acoperă următoarele domenii:
(a)
producerea deșeurilor în conformitate cu anexa I;
(b)
recuperarea și eliminarea deșeurilor în conformitate cu anexa II;
(c)
după realizarea studiilor pilot prevăzute la articolul 5, importul și exportul deșeurilor pentru care nu s-au colectat date în temeiul Regulamentului (CEE) nr. 259/93 al Consiliului din 1 februarie 1993 privind supravegherea și controlul transporturilor de deșeuri în interiorul, la intrarea și la ieșirea din Comunitatea Europeană (7), în conformitate cu anexa III.
(4) Pentru întocmirea statisticilor, statele membre și Comisia aplică nomenclatura statistică stabilită în principal după substanță, astfel cum este prevăzută la anexa III.
(5) În conformitate cu procedura prevăzută la articolul 7 alineatul (2), Comisia stabilește un tabel de corespondență între nomenclatura statistică prevăzută la anexa III și lista deșeurilor stabilită prin Decizia 2000/532/CE a Comisiei (8).
Articolul 2
Definiții
În sensul și în cadrul prezentului regulament:
(a)
„deșeu” înseamnă orice substanță sau orice obiect definit la articolul 1 litera (a) din Directiva 75/442/CEE a Consiliului din 15 iulie 1975 privind deșeurile (9);
(b)
„fracțiuni de deșeuri colectate separat” înseamnă deșeuri menajere și asimilabile, colectate în mod selectiv, prin fracțiuni omogene, de către serviciile publice, organismele fără scop lucrativ și întreprinderile private care își desfășoară activitatea în domeniul colectării organizate a deșeurilor;
(c)
„reciclare” are același sens ca și în definiția menționată la articolul 3 alineatul (7) din Directiva 94/62/CE a Parlamentului European și a Consiliului din 20 decembrie 1994 privind ambalajele și deșeurile de ambalaje (10);
(d)
„recuperare” înseamnă oricare dintre operațiunile prevăzute la anexa II B la Directiva 75/442/CEE;
(e)
„eliminare” înseamnă oricare dintre operațiunile prevăzute la anexa II A la Directiva 75/442/CEE;
(f)
„instalație de recuperare sau eliminare” înseamnă o instalație pentru care este necesară o autorizație sau înregistrare în conformitate cu articolele 9, 10 sau 11 din Directiva 75/442/CEE;
(g)
„deșeuri periculoase” înseamnă toate deșeurile, astfel cum sunt definite la articolul 1 alineatul (4) din Directiva 91/689/CEE a Consiliului din 12 decembrie 1991 privind deșeurile periculoase (11);
(h)
„deșeuri nepericuloase” înseamnă toate deșeurile care nu intră sub incidența literei (g);
(i)
„incinerare” înseamnă tratarea termică a deșeurilor într-o instalație de incinerare, astfel cum este descrisă la articolul 3 punctul 4 sau într-o instalație de coincinerare, astfel cum este descrisă la articolul 3 punctul 5 din Directiva 2000/76/CE a Parlamentului European și a Consiliului din 4 decembrie 2000 privind incinerarea deșeurilor (12);
(j)
„depozit de deșeuri” înseamnă un sit de eliminare a deșeurilor, astfel cum este definit la articolul 2 litera (g) din Directiva 1999/31/CE a Consiliului din 26 aprilie 1999 privind depozitele de deșeuri (13);
(k)
„capacitatea instalațiilor de incinerare a deșeurilor” înseamnă capacitatea maximă de incinerare a deșeurilor, exprimată în tone pe an sau în gigajouli;
(l)
„capacitatea instalațiilor de reciclare a deșeurilor” înseamnă capacitatea maximă de reciclare a deșeurilor, exprimată în tone pe an;
(m)
„capacitatea depozitelor de deșeuri” înseamnă capacitatea restantă (la sfârșitul anului de referință) a unui anumit depozit de deșeuri, de a elimina deșeurile în viitor, exprimată în metri cubi;
(n)
„capacitatea celorlalte instalații de eliminare” înseamnă capacitatea unei anumite instalații de eliminare a deșeurilor, exprimată în tone pe an.
Articolul 3
Colectarea datelor
(1) Statele membre, respectând condițiile de calitate și de precizie care urmează să fie stabilite în conformitate cu procedura menționată la articolul 7 alineatul (2), obțin datele necesare pentru precizarea caracteristicilor enumerate la anexele I și II printr-unul dintre următoarele mijloace:
-
sondaje;
-
surse administrative sau de alt tip, cum ar fi declarațiile obligatorii în sensul legislației comunitare privind gestionarea deșeurilor;
-
proceduri de estimare statistică pe bază de probe prelevate în mod aleatoriu sau de indicatori estimativi referitori la deșeuri sau
-
o combinație a acestor mijloace.
Pentru a reduce sarcina de lucru, autoritățile naționale și Comisia, în limitele și condițiile stabilite de fiecare stat membru și de Comisie în domeniile lor respective de competență, au acces la surse de date administrative.
(2) Pentru a reduce sarcina administrativă a întreprinderilor mici, întreprinderile care angajează mai puțin de 10 persoane nu intră sub incidența anchetelor, cu excepția cazurilor în care acestea contribuie în mod semnificativ la producerea de deșeuri.
(3) Statele membre elaborează rezultatele statistice, în conformitate cu clasificarea definită la anexele I și II.
(4) Excluderea menționată la alineatul (2) trebuie să fie conformă cu obiectivele de acoperire și de calitate stabilite la secțiunea 7 punctul 1 din anexele I și II.
(5) Statele membre transmit către Eurostat rezultatele, inclusiv datele confidențiale, în formatele corespunzătoare și într-un termen stabilit de la sfârșitul perioadelor de referință prevăzute la anexele I și II.
(6) Prelucrarea datelor confidențiale și transmiterea acestora, prevăzută la alineatul (5), se efectuează în conformitate cu dispozițiile comunitare în vigoare în ceea ce privește confidențialitatea statisticilor.
Articolul 4
Perioada de tranziție
(1) În timpul unei perioade de tranziție, la solicitarea unui stat membru și în conformitate cu procedura definită la articolul 7 alineatul (2), Comisia poate acorda derogări de la dispozițiile din secțiunea 5 a anexelor I și II. Această perioadă de tranziție nu poate depăși:
(a)
doi ani de la intrarea în vigoare a prezentului regulament, pentru prezentarea rezultatelor referitoare la anexa I secțiunea 8 punctul 1.1 rubrica 16 (activități de servicii) și la anexa II secțiunea 8 punctul 2;
(b)
trei ani de la data intrării în vigoare a prezentului regulament, pentru prezentarea rezultatelor referitoare la anexa I secțiunea 8 punctul 1.1 rubrica 1 (agricultură, vânătoare și silvicultură) și rubrica 2 (pescuit).
(2) Derogările prevăzute la alineatul (1) se pot acorda unui stat membru numai pentru datele referitoare la primul an de referință.
(3) Comisia elaborează un program de studii pilot privind deșeurile provenite din activitățile economice menționate la alineatul (1) litera (b) pe care statele membre urmează să le realizeze. Aceste studii pilot au drept obiectiv dezvoltarea unei metodologii pentru a obține date periodice, reglementate de principiile aplicabile statisticilor comunitare, astfel cum prevede articolul 10 din Regulamentul (CE) nr. 322/97.
Comisia finanțează până la 100 % costul acestor studii pilot. Pe baza concluziilor acestora, Comisia adoptă măsurile necesare de punere în aplicare în conformitate cu procedura prevăzută la articolul 7 alineatul (2).
Articolul 5
Importul și exportul de deșeuri
(1) Comisia elaborează un program de studii pilot privind importurile și exporturile de deșeuri care urmează să fie realizate de statele membre. Aceste studii pilot au ca obiectiv dezvoltarea unei metodologii pentru a obține date periodice, reglementate de principiile aplicabile statisticilor comunitare, după cum prevede articolul 10 din Regulamentul (CE) nr. 322/97.
(2) Programul de studii pilot al Comisiei este conform cu anexele I și II, în special în ceea ce privește domeniul de aplicare și acoperirea deșeurilor, categoriile de deșeuri în scopul clasificării acestora, anii de referință și periodicitatea, luând în considerare obligațiile de notificare prevăzute de Regulamentul (CEE) nr. 259/93.
(3) Comisia finanțează cheltuielile pentru realizarea studiilor pilot în proporție de până la 100 %.
(4) Pe baza concluziilor acestor studii pilot, Comisia informează Parlamentul European și Consiliul cu privire la posibilitățile de întocmire a statisticilor pentru activitățile și caracteristicile incluse în studiile pilot privind importurile și exporturile de deșeuri. Comisia adoptă măsurile necesare de punere în aplicare în conformitate cu procedura prevăzută la articolul 7 alineatul (2).
(5) Studiile pilot se realizează în termen de cel mult trei ani de la data intrării în vigoare a prezentului regulament.
Articolul 6
Măsuri de punere în aplicare
Măsurile necesare pentru punerea în aplicare a prezentului regulament se adoptă în conformitate cu procedura prevăzută la articolul 7 alineatul (2). Aceste măsuri se referă, în special, la:
(a)
adaptarea la progresul economic și tehnic în ceea ce privește colectarea și prelucrarea statistică a datelor, precum și prelucrarea și transmiterea rezultatelor;
(b)
adaptarea specificațiilor prevăzute la anexele I, II și III;
(c)
elaborarea rezultatelor în conformitate cu articolul 3 alineatele (2), (3) și (4), luând în considerare structurile economice și condițiile tehnice existente într-un stat membru. Aceste măsuri pot autoriza un stat membru să nu comunice anumite elemente incluse în clasificare, cu condiția să se demonstreze că acest fapt nu are decât un efect limitat asupra calității statisticilor. În toate cazurile, atunci când se acordă derogări, se transmite cantitatea totală de deșeuri pentru fiecare dintre rubricile menționate la anexa I secțiunea 2 punctul 1 și secțiunea 8 punctul 1;
(d)
definirea criteriilor corespunzătoare de evaluare a calității precum și a conținutului rapoartelor de calitate prevăzute la secțiunea 7 a anexelor I și II;
(e)
stabilirea unor proceduri corespunzătoare pentru comunicarea rezultatelor de către statele membre în termen de doi ani de la data intrării în vigoare a prezentului regulament;
(f)
întocmirea listei perioadelor de tranziție și a derogărilor acordate statelor membre, în temeiul articolului 4;
(g)
punerea în aplicare a rezultatelor studiilor pilot în conformitate cu articolul 4 alineatul (3) și cu articolul 5 alineatul (1).
Articolul 7
Comitetul
(1) Comisia este sprijinită de Comitetul pentru programul statistic instituit prin Decizia 89/382/CEE, Euratom a Consiliului (14).
(2) În cazul în care se face trimitere la prezentul alineat, se aplică articolele 5 și 7 din Decizia 1999/468/CE, cu respectarea dispozițiilor articolului 8 din aceasta.
Perioada prevăzută la articolul 5 alineatul (6) din Decizia 1999/468/CE este stabilită la trei luni.
(3) Comitetul își adoptă regulamentul de procedură.
(4) Comisia transmite comitetului instituit prin Directiva 75/442/CEE proiectul de măsuri pe care intenționează să îl înainteze Comitetului pentru programul statistic.
Articolul 8
Raportul
(1) Comisia prezintă Parlamentului European și Consiliului, în termen de 5 ani de la data intrării în vigoare a prezentului regulament și din trei în trei ani de la această dată, un raport privind statisticile întocmite în conformitate cu prezentul regulament și în special privind calitatea acestora și sarcina pe care o reprezintă pentru întreprinderi.
(2) Comisia prezintă Parlamentului European și Consiliului, în termen de doi ani de la data intrării în vigoare a prezentului regulament, o propunere de abolire a obligațiilor de declarare care se suprapun.
(3) Comisia prezintă Parlamentului European și Consiliului, în termen de doi ani de la data intrării în vigoare a prezentului regulament, un raport privind progresul studiilor pilot menționate la articolul 4 alineatul (3) și la articolul 5 alineatul (1). După caz, aceasta propune revizuirea studiilor pilot asupra cărora s-a luat o decizie în conformitate cu procedura prevăzută la articolul 7 alineatul (2).
Articolul 9
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 noiembrie 2002.

Labels: 12
3
19
20